Poliţia franceză este în alertă după ce elevii din 40 de şcoli franceze au fost amenințați cu moartea printr-un email semnat de un individ care susține că face parte din gruparea teroristă stat islamic.
Pentru că bărbatul a amenințat că aruncă în aer mai multe licee, poliția a percheziționat încă de miercuri seară, 20 martie, mai multe școli.
Ameninţările cu "apologia terorismului şi provocare la terorism" au fost trimise în principal prin spaţiul digital de lucru (ENT), o aplicaţie care serveşte drept legătură între profesori, elevi şi părinţi, şi prin Pronote, programul în care sunt înregistrate notele elevilor. Autoritățile franceze au precizat că "au fost mobilizate serviciile de anchetă de specialitate pentru a-i identifica pe autori" şi că a propus consilierea psihologică "a tuturor copiilor sau adulţilor care au vizionat împotriva voinţei lor filmările şocante". "Poliția a fost anunţată şi face ceea ce este necesar pentru a asigura securitatea elevilor", a mai transmis ministerul.
Cel puţin cinci licee din Yvelines au primit un mesaj care anunţa un atentat cu explozibil, a transmis o sursă din poliţia departamentului. Autorul sau autorii mesajului au piratat adresa de mail a unui elev pentru a transmite către toate căsuţele poştale conectate mesajul respectiv şi un clip video greu de privit în care un om era decapitat.
Autoritățile spun că cel mai probabil este vorba despre o farsă, dar îl caută pe autorul acesteia.
Peste 100 de elevi au primit acest email în care este inclusă înregistrarea video a unei decapitări. Imaginile șocante au circulat pe rețelele de socializare în timpul atentatelor teroriste din 2015.
Ameninţările vin după valul de false alerte cu bombă care au afectat, toamna trecută, sute de instituţii de învăţământ şi care s-au înmulţit după atacul jihadist din 13 octombrie de la Arras, soldat cu moartea profesorului Dominique Bernard.
În octombrie 2020, un alt profesor, Samuel Paty, a fost decapitat în regiunea pariziană de un refugiat rus de origine cecenă în vârstă de 18 ani radicalizat, asasinat care a generat profundă emoţie în Franţa. Premierul francez, Gabriel Attal, ministra Educaţiei, Nicole Belloubet, şi ministrul Justiţiei, Eric Dupond-Moretti, urmau să participe, joi după-amiaza, 21 martie, la o reuniune interministerială consacrată securităţii şcolilor.